የሀዋሳ  ከተማ  ነዋሪዎች  የተራቆቱ አካባቢዎች መልሰው እንዲያገግሙ እያደረጉ ነው
– በሀዋሳ ከተማ አስተዳደር የተጀመረው የተፋሰስ የልማት ስራ የተራቆቱ አካባቢዎች መልሰው እንዲያገግሙ ከማድረግ ባሻገር ለሀዋሳ ከተማ ህልውና የሆነውን የሀዋሳን ሀይቅ ከመጠበቅ አንፃር ፋይዳው የጎላ እንደሚሆን የልማቱ ተሳታፊዎች ገለፁ፡፡ዋልታ በተለያዩ የገጠር ቀበሌዎች ተገኝቶ ያነጋገራቸው አርሶ አደሮች እንደገለጹት የተፋሰስ ልማቱ የተራቆቱ አካባቢዎችን እንዲያገግሙ እንደሚያደርግና ለስጋት ለተጋለጠው የሃዋሳ ሀይቅም የልማት ስራው ጠቀሜታ ይኖረዋል፡፡ወጣት  ኤልያስ ሌንዳሞ በኡራጋ ህዋስ ልማት ቡድን ተደራጅቶ በቱሎ ወራንቻ ተፋሰስ ይሳተፋል፡፡ እንደ ወጣቱ ገለጻ በባለፉት አመታት በተከናወነው የተፋሰስ ልማት ስራ በአካባቢያቸው ለውጥ መጥቷል፡፡“ቀደም ሲል አፈር ወደ ሐይቁ እየገባ በደለል ይሞላ ነበር፡፡ የሰራነው የክትርና የእርከን ስራ አፈር በጎርፍ ታጥቦ ወደ ታች እንዳይገባ እያደረገ ነው፡፡ በዚህም በዓሳ ማስገር ተግባር ለተሰማራነው ወጣቶች መልካም ሆኖልናል” ሲል ተናገሯል።አሁንም ሐይቁን የበለጠ ለመጠበቅ በተፋሰሱ ዘመቻ ግንባር ቀደም ሆኖ በመንቀሳቀስና ሌሎች ወጣቶችን በማስተባበር በንቃት ተሳታፊ እንደሚሆን ኤልያስ ገልጿል፡፡  በደራርታ ቀበሌ በሚካሄደው የተፋሰስ ልማት ተሳታፊ የሆኑት አርሶ አደር ሳሙኤል ሀሪሶ በበኩላቸው እንደተናገሩት የሚሰሩት የአፈር ጥበቃ ስራዎች ለምርትና ምርታማነታቸው ትልቅ አስተዋፅኦ ይኖረዋል፡፡የሀዋሳ ከተማ አስተዳደር ከንቲባ አቶ ዮናስ ዮሴፍ እንደተናገሩት በልማት ስራው ተሳታፊ የሚሆኑ ወጣቶች፣ ሴቶችና ሌሎች አርሶ አደሮች ለ30 ቀናት በሚያከናውኑት የተፋሰስ ልማት የተራቆቱ አካባቢዎች እንዲያገግሙ ከመደረጉም በላይ ምርታማነትን በማሳደግ  የአካባቢው ነዋሪዎች ኑሯቸውን እንዲያሻሽሉ ያደርጋል፡፡በባለፉት ሶስት አመታት አስተዳደሩ አርሶ አደሩን በማስተባበር ባከናወነው የተፋሰስ የልማት ስራ በአካባቢው ላይ ለውጥ መታየቱን የተናገሩት ከንቲባ ዮናስ የዘንድሮው ተግባርም በአካባቢ ጥበቃ ስራቸው ላይ ከፍተኛ ውጤት እንደሚያስመዘግብ ያላቸውን እምነት ገልፀዋል፡፡ ዋልታም በተለያዩ የገጠር ቀበሌዎች ተገኝቶ ያነጋገራቸው አርሶ አደሮች ይህንኑ አረጋግጠዋል፡፡የሀዊላ ቱላ ክፍለ ከተማ ግብርና ፅ/ቤት ኃላፊ አቶ በላይ ሀሪሶ በክፍለ ከተማቸው ከ33 ሺህ በላይ ወጣቶች፣ ሴቶችና አርሶ አደሮች በልማቱ ታሳታፊ ይሆናሉ ያሉ ሲሆን 2ሺህ497 ሄክታር መሬት ላይ ልማቱ እንደሚከናወን ገልፀዋል፡፡ በአፈርና ውሃ ጥበቃ ስራው 120 ኪ.ሜ የእርከን ስራ፣ 30ሺህ የችግኝ መትከያ ጉድጓዶች ቁፋሮ እንዲሁም 9 ነጥብ 8 ኪ.ሜ የክትር ስራ እንደሚከናወን ሃላፊው ገልፀዋል፡፡ በባለፉት ሶስት አመታት በ2ሺህ11 ሄክታር መሬት ላይ የአፈርና ውሃ ጥበቃ ስራ መሰራቱን ያገኘነው መረጃ ያመለክታል፡፡